|  |
| --- |
| Miljø og fødevareministeriet  Miljøstyrelsen  Antvorskao Allé 139  4200 Slagelse |

4. november 2019

**Høring af berørte myndigheder og organisationer ifm behandling af ansøgning om placeringstilladelse til etablering og drift af havbrug**

Danmarks Fiskeriforening Producent Organisation har modtaget en længere række af høringer, omkring muligheden for etablering og drift af havbrug, og har følgende kommentarer til ansøgningerne med følgende journalnummerer:

MST-1250-00006, MST-1250-00012, MST-1250-00013, MST-1250-00014, MST-1250-00015, MST-1250-00016, MST-1250-00018, MST-1250-00017, MST-1250-00019, MST-1250-00020, MST-1250-00021, MST-1250-00022, MST-1250-00023, MST-1250-00024, MST-1250-00025 og MST-1250-00010.

Som udgangspunkt skal anlæg ikke kunne etableres, hvor der i forvejen drives erhvervsfiskeri. Trawlruter er sårbare overfor installationer på havet der i visse tilfælde, afhængig af placering, skærer trawlruter over og derved ødelægger større trawlområder end det areal anlægget fysisk optager. Under planlægningen af mulige områder for havbrug burde der været taget de nødvendige hensyn, dels i forhold til hvor der drives erhvervsfiskeri og dels i forhold til selve Fiskeriloven. Erhvervsfiskere der får ødelagt fiskeriområder skal kompenseres i forhold til §76 i Fiskeriloven.

Fiskerierhvervet stiller sig meget uforstående overfor, at udledning af så betydelige mængder næringsstoffer, som der lægges op til, tillades i et farvand, der årligt oplever stærke iltsvindsepisoder netop fremprovokeret af en for høj næringsstofbelastning. Udover den kraftigt forøgede næringsstofudledning i nærområderne, vil anlæggende også udlede en lang række kemiske forbindelser fra anlæggene, der frigives under rensning eller behandling af nettene. Disse forskellige skadelige stoffer vil frigives til nærmiljøet og potentielt påvirke denne og de fisk der befinder sig i området i en negativ retning.

Hvis der på trods af ovenstående stadig ønskes at placere havbrug i Kattegat, er det afgørende at de lokale fiskere der besidder lokalkendskab høres i forhold til at placere havbrug, så de netop ikke hindre det erhvervsfiskeri der drives den dag i dag i Kattegat.

De erhverv der på nuværende tidspunkt har aktiviteter i områderne, eller de omkringliggende områder, skal høres og hensyn skal tages, i forhold til at sikre en bæredygtig udnyttelse af Kattegat som helhed.

Venlig hilsen

Henrik S. Lund

Marin Biolog

Danmarks Fiskeriforening PO